भविष्य में भारतीय कोच बनने के इच्छुक हैं अजहरूद्दीन  
अजहरूद्दीन ने भारतीय टीम को कोचिंग देने के प्रति रुचि दिखाते हुए कहा कि अगर बोर्ड को उनकी सेवाओं की जरूरत होगी, तो वह जिम्मेदारी लेने को तैयार हैं।
पूर्व भारतीय क्रिकेट कप्तान मोहम्मद अजहरूद्दीन ने भारतीय टीम को कोचिंग देने के प्रति रुचि दिखाते हुए कहा कि अगर बीसीसीआई को भविष्य में उनकी सेवाओं की जरूरत होगी, तो वह यह जिम्मेदारी लेने को तैयार हैं।  अजहर ने नेशनल इंस्टीट्यूट ऑफ स्पोर्ट्स में संवाददाताओं से कहा, अगर वे भारतीय क्रिकेट टीम के किसी भी स्तर पर मेरी सेवा का इस्तेमाल करना चाहते हैं, तो मेरी सेवाएं बीसीसीआई के लिए उपलब्ध रहेंगी।  मुरादाबाद से सांसद अजहर एनआईएस पटियाला के स्पोर्ट्स कोचिंग के 48वें डिप्लोमा कोर्स के दीक्षांत समारोह के मौके पर आए थे। बीसीसीआई ने हाल ही में जिम्बाब्वे के पूर्व कप्तान डंकन फ्लेचर को भारतीय टीम का कोच नियुक्त किया है।